หุ้นไทยสัปดาห์หน้าลงต่อ
นักวิเคราะห์มองแนวโน้มหุ้นไทยสัปดาห์หน้าลงต่อ ก่อนฟื้นตัวปลายสัปดาห์
1 มิ.ย. 2556

นักวิเคราะห์มองแนวโน้มหุ้นไทยสัปดาห์หน้าลงต่อ ก่อนฟื้นตัวปลายสัปดาห์
บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองแนวโน้มดัชนีตลาดหุ้นไทยสัปดาห์ระหว่างวันที่ 3-7 มิ.ย. 2556 ว่า ดัชนีมีโอกาสปรับลดลงก่อนจะฟื้นตัวในช่วงปลายสัปดาห์ โดยต้องติดตามท่าทีในการดำเนินนโยบายของเฟด และตัวเลขเศรษฐกิจสหรัฐฯ ที่สำคัญ อาทิ เครื่องชี้ภาคการผลิต (ISM Manufacturing) รายงานสภาวะเศรษฐกิจของเฟด (Beige Book) และการจ้างงานนอกภาคการเกษตร ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,537 และ 1,470 ขณะที่แนวต้านคาดว่า จะอยู่ที่ 1,598  และ 1,611 ตามลำดับ
สำหรับ ตลาดหุ้นไทยสัปดาห์ที่ผ่านมา ปรับลดลงจากแรงขายของต่างชาติ ทั้งนี้ ดัชนีหุ้นไทยปิดที่ระดับ 1,562.07 จุด ลดลง 2.82% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 11.80% จากสัปดาห์ก่อน มาอยู่ที่ 58,815.27 ล้านบาทโดยนักลงทุนรายย่อยและนักลงทุนสถาบัน ซื้อสุทธิ ขณะที่นักลงทุนต่างชาติและบัญชีบริษัทหลักทรัพย์ ขายสุทธิ ส่วนตลาดหลักทรัพย์ MAI ปิดที่ 471.61 จุด ลดลง 2.20% จากสัปดาห์ก่อน
ความเคลื่อนไหว ตลาดหุ้นไทยปรับลดลงในวันจันทร์ โดยแรงขายทำกำไร ท่ามกลางความกังวลว่าเฟดอาจปรับลดขนาดการซื้อพันธบัตรลง ดัชนีปรับเพิ่มขึ้นในวันอังคารโดยมีแรงซื้อกลับจากนักลงทุน จากคาดการณ์ว่า กนง. น่าจะปรับลดอัตราดอกเบี้ยนโยบายลง จากนั้นตลาดหุ้นไทยปรับลดลงต่อเนื่องในช่วงปลายสัปดาห์ โดยมีแรงขายจากนักลงทุนท่ามกลางความกังวลว่าทางการไทยอาจออกมาตรการควบคุมเงินทุนไหลเข้า